Kære dyrlægekollega,

Fra januar 2022 vil en ny veterinærlægemiddelforordning betyde, at EU-Kommissionen kan indføre restriktioner for brug af kaskadereglen ved ordination af antibiotika til dyr. Det europæiske lægemiddelagentur (EMA) skal i den forbindelse rådgive EU-Kommissionen om, hvilke dyrearter og indikationer, hvor der i dag er begrænset tilgængelig medicin og i hvilke situationer, det i dag er nødvendigt at anvende kaskadereglen.

EMA har behov for din hjælp til at få overblik over tilgængeligheden af antimikrobielle lægemidler til dyr i dag. Agenturet har derfor udarbejdet et spørgeskema (på engelsk).

Det er meget vigtigt, at du som praktiserende dyrlæge udfylder spørgeskemaet. På den måde kan du være med til at sikre, at de lægemidler, du anvender i dag, også vil være tilgængelige i fremtiden.

Undersøgelsen består af fire spørgsmål, hvor EMA beder dig liste præparater op, som du har anvendt/har behov for adgang til:

* Hvilke antimikrobielle lægemidler har du behov for adgang til, fordi der ingen eller få alternativer er, til behandling af alvorlige/livstruende infektioner hos dyr?
* Har du været nødt til at anvende antimikrobielle lægemidler, der kun er godkendt til humant brug de seneste 5 år jf. kaskadereglen?
* Har du været nødt til at anvende antimikrobielle lægemidler godkendt til en anden dyreart de seneste 5 år jf. kaskadereglen?
* Har du været nødt til at anvende antimikrobielle lægemidler godkendt til en anden indikation de seneste 5 år jf. kaskadereglen?

Desuden spørges til konsekvenserne, hvis disse lægemidler ikke længere var tilgængelige.

Antimikrobielle lægemidler defineres i undersøgelsen som antibiotika, antivirale lægemidler, antifungale lægemidler og antiprotozo-lægemidler.

Du udfylder spørgeskemaet ved at klikke på dette link: <https://ec.europa.eu/eusurvey/runner/OpenCallUseofantimicrobialsinanimals>

Læs mere om undersøgelsen her: <https://www.ema.europa.eu/en/documents/other/open-call-data-use-antimicrobials-animals_en.pdf>

Undersøgelsen er åben indtil **6. marts 2020.**

Vi håber meget, at du vil hjælpe med at sikre tilgængeligheden af antimikrobielle lægemidler i fremtiden.

Venlig hilsen

Vibe Pedersen Lund

Fagpolitisk konsulent, cand.med.vet